Document ID: 31980D0050

31980D0050
L 018/24
SLUŽBENI LIST EUROPSKE UNIJE
ODLUKA VIJEĆA
od 20. prosinca 1979.
o uspostavi savjetodavnog postupka o odnosima između država članica i trećih zemalja u području zračnog prometa i o djelatnostima vezanima uz ta pitanja unutar međunarodnih organizacija
(80/50/EEZ)
VIJEĆE EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice, a posebno njegov članak 84. stavak 2.,
uzimajući u obzir nacrt odluke koji je dostavila Komisija (1),
uzimajući u obzir mišljenje Skupštine (2),
uzimajući u obzir mišljenje Gospodarskog i socijalnog odbora (3),
budući da, uzimajući u obzir razvoj događaja koji utječu na zračni prijevoz i na njihove posljedice za države članice, poželjno je pravovremeno identificirati pitanja od zajedničkog interesa u pogledu odnosa između država članica i trećih zemalja u zračnom prometu i aktivnosti koje se odnose na ta pitanja u međunarodnim organizacijama;
budući da je poželjno omogućiti razmjenu podataka i savjetovanja u ovom području i unaprijediti koordinaciju, gdje je to prikladno, aktivnosti država članica u međunarodnim organizacijama;
budući da svaka država članica treba s drugim državama članicama i Komisijom podijeliti koristi od iskustva koje ima u odnosima s trećim zemljama u zračnom prometu;
budući da se podaci u ovom polju redovito razmjenjuju u nekim međunarodnim organizacijama; budući da se ovi postupci trebaju nadopuniti na razini Zajednice razmjenom podataka između država članica i Komisije,
DONIJELO JE OVU ODLUKU:
Članak 1.
Države članice i Komisija međusobno se savjetuju, na zahtjev države članice ili Komisije, u skladu s postupcima utvrđenima u ovoj Odluci:
(a)
o zračnom prijevozu kojim se bave međunarodne organizacije; i
(b)
o različitim aspektima razvoja događanja koje su se dogodile u odnosima između država članica i trećih zemalja u zračnom prometu i o funkcioniranju značajnih elemenata bilateralnih ili multilateralnih sporazuma zaključenih u ovom području.
Savjetovanja se održavanju u roku od mjesec dana od zahtjeva ili čim prije bude moguće u hitnim slučajevima.
Članak 2.
1. Glavni ciljevi savjetovanja utvrđenih člankom 1. točkom (a) su:
(a)
zajednički utvrditi predstavljaju li ta pitanja probleme koji su od zajedničkog interesa; i
(b)
ovisno o prirodi tih problema:
-
zajednički odrediti trebaju li se koordinirati aktivnosti država članica u predmetnim međunarodnim organizacijama, ili
-
zajednički odrediti neki drugi pristup koji bi mogao biti prikladan.
2. Države članice i Komisija što je prije moguće razmjenjuju sve podatke koji su od važnosti za ciljeve opisane u stavku 1.
Članak 3.
1. Glavni su ciljevi savjetovanja utvrđeni člankom 1. točkom (b) analiza relevantnih pitanja i razmatranje pristupa koji bi mogao biti prikladan.
2. Za potrebe savjetovanja navedenih u stavku 1., svaka država članica izvješćuje druge države članice i Komisiju o razvojima u području zračnog prometa i o primjeni bilateralnih ili multilateralnih sporazuma sklopljenih u tom području, ako smatra da bi ovo moglo doprinijeti identificiranju pitanja od zajedničkog interesa.
3. Komisija državama članicama dostavlja sve podatke vezane uz pitanja navedena u stavku 2.
Članak 4.
1. Razmjenu podataka navedenu u ovoj Odluci obavlja Glavno tajništvo Vijeća.
2. Savjetovanja navedena u ovoj Odluci održavaju se u okviru Vijeća.
3. Podaci i savjetovanja navedeni u ovoj Odluci smatraju se poslovnom tajnom.
Članak 5.
Neposredno po isteku razdoblja od tri godine od dana obavijesti o ovoj Odluci, Vijeće preispituje savjetodavni postupak s ciljem izmjena, ako iskustvo pokaže da je to poželjno.
Članak 6.
Ova je Odluka upućena svim državama članicama.
Sastavljeno u Bruxellesu 20. prosinca 1979.

Labels: 8
15
5